Spejbl a Hurvínek

Spejbl a Hurvínek je legendárna dvojica drevených bábok navrhnutá podľa českého bábkara Josefa Skupu. Neskôr bola dvojica doplnená o postavy Máničky, Paní Kateřiny a psa Žeryka.

 Vznik a vývoj bábok 
Bábky vznikli postupne, v roku 1920 Spejbl, v roku 1926 Hurvínek. Život im vdýchol bábkový nadšenec Jozef Skupa (1892 – 1957). Spejblovi dal úlohu nespokojného bručúna a popleteného otca svojho divokého syna Hurvínka. Skupa hovoril obe postavy tak, že plynulo prechádzal z basového hlasu Spejbla na piskľavý hlas Hurvínka.

Dvojica Spejbla a Hurvínka bola v roku 1930 doplnená o psa Žeryka a Hurvínkovu kamarátku Máničku, neskôr k nej pribudla pani Kateřina, ktorú Mánička oslovovala "Bábinko".

Dialógy oboch protagonistov Skupa postavil na princípe zaskočeného učiteľa, maskujúceho svoju nedotknuteľnosť rodičovskou autoritou, a dôsledne zvedavého žiaka. Jeho bábkové postavičky si čoskoro získali obrovskú popularitu a rozhovory oboch hrdinov boli nahrávané na gramofónové platne, ktoré ich slávu ďalej šírili. Novšie boli predstavené v televíznom večerníčku alebo knihách, ale ich hlavnou doménou sú divadelné predstavenia Divadla Spejbla a Hurvínka, ktoré sa hrajú aj v zahraničí a vďaka ktorým sa Hurvínek dostal do povedomia ľudí v rôznych častiach sveta. Predstavenia boli preložené do viac ako dvadsiatich jazykov, vrátane čínštiny a japončiny.

 Hlas bábok 
Po smrti Jozefa Skupu začal Hurvínka a Spejbla hovoriť Miloš Kirschner. Máničku hovorila Anna Kreuzmannová, od roku 1945 Božena Weleková a od roku 1969 Helena Štáchová (pani Kateřinu potom od roku 1971). Po smrti Kirschnera sa tretím hlasom Spejbla a Hurvínka stal Martin Klásek, naňho nadviazal Ondřej Lážňovský a po jeho odchode z divadla v roku 2022 ho nahradil Martin Trecha.

Po smrti Heleny Štáchovej prevzala rolu Máničky a pani Kateřiny Marie Šimsová, po jej odchode z divadla ju nahradila Jana Mudráková.

 Zdroj 
Tento článok je čiastočným prekladom článku Spejbl a Hurvínek na českej Wikipédii.

 Iné projekty 

 Externé odkazy 
 Divadlo Spejbla a Hurvínka

Kategória:Divadelné postavy
Kategória:Bábkové divadlo v Česku
Kategória:Divadlo Spejbla a Hurvínka